Letecký oddiel Ministerstva vnútra

Letecký oddiel Ministerstva vnútra čes. Letecký oddíl Ministerstva vnitra (LOMV alebo len LO) bol letecký policajný útvar, ktorý existoval v rokoch 1953 až 1979 na území Česko-Slovenska a neskôr Československej socialistickej republiky. Predchodcom útvaru bola Bezpečnostná letka a nástupcom sa stala Letecká správa Federálneho ministerstva vnútra.

Dejiny

V roku 1953 bolo zrušené Ministerstvo národnej bezpečnosti a väčšinu jeho právomocí prevzalo Ministerstvo vnútra. V roku 1953 existovala Bezpečnostná letka, u ktorej však nebolo jasné či jej kompetencie spadajú pod civilné alebo vojenské letecké predpisy. Ministerstvo vnútra zrušilo Bezpečnostnú letku formálne 23. októbra 1953 a nahradilo ju novovzniknutým Leteckým oddielom Ministerstva vnútra. Nový útvar sa riadil civilnými leteckými predpismi pri výkone leteckých prác, pri ostatných činnostiach podliehala jeho činnosť vojenským leteckým predpisom.
Vrtuľníky Leteckého oddielu Ministerstva vnútra boli nasadzované pre monitorovanie na veľkých kultúrnych a spoločenských udalostiach, napríklad na Veľkej cene ČSSR, Pretekoch mieru, Spartakiádách, Tatranskom pohári a ďalších udalostiach. V päťdesiatych a šesťdesiatych rokoch boli príslušníci Leteckého oddielu vyslaní do Nemeckej spolkovej republiky a do Rakúska pre lietadlá česko-slovenských emigrantov. V roku 1965 boli vrtuľníky Mil Mi-4 použité pre záchranné akcie počas povodní na Dunaji. Dňa 23. septembra 1965 prebehla prvá zdokumentovaná záchranná akcia vo Vysokých Tatrách - príslušníci Leteckého oddielu prepravili juhoslovanskú turistku do Popradu. Po príchode nových vrtuľníkov sa rozšírili možnosti a Letecký oddiel tak vykonával ďalšie nové úlohy. Od roku 1973 monitorovali vrtuľníky dopravu nad Prahou a Stredočeským krajom. Informácie boli využívané predovšetkým pre rozhlasový reláciu Zelená vlna.
Hlavné veliteľstvo Leteckého oddielu Ministerstva vnútra vzniklo na letisku Stará Ruzyně (dnes Terminál Juh). Vzhľadom na to, že umiestnenie akékoľvek leteckej techniky na jedno miesto nebolo praktické, vznikali postupne odlúčené skupiny. V roku 1961 bola na Letisku Bratislava-Ivánka dislokovaná prvá odlúčená skupina, v roku 1975 vznikla odlúčená skupina v Plzni a o rok neskôr, v roku 1976, vznikla odlúčená skupina v Poprade.

Úlohy

Ministerstvo vnútra vydalo v roku 1958 Štatút Leteckého oddielu Ministerstva vnútra, ktorý zahŕňal okrem iného aj úlohy Leteckého oddielu. Úlohy útvaru boli zhrnuté v dvoch bodoch. Prvý bod zahŕňal činnosti pre jednotlivé zložky Ministerstva vnútra, a to predovšetkým rýchlu prepravu operatívnych pracovníkov, kuriérske službu, stíhanie nebezpečných zločincov, prieskum miest trestných činov, prieskum priestorov štátnych hraníc, prieskum iných predmetov dôležitých pre zabezpečenie vnútornej bezpečnosti a verejného poriadku, záchrannú pomocnú leteckú službu pri živelných pohromách a spoluprácu s ostatnými bezpečnostnými orgánmi. Druhý bod zahŕňal leteckú prepravu straníckych a vládnych činiteľov. 
V roku 1963 bol status nahradený novým, ktorý rozdeľoval úlohy Leteckého oddielu na tri časti, a to leteckú prepravu straníckych a vládnych činiteľov, operatívne a pátracie lety a treťou časťou boli výcvikové lety. V roku 1970 došlo k ďalšiemu podstatnému rozšíreniu úloh Leteckého oddielu. Medzi nové úlohy patrili predovšetkým vládne lety z poverenia Ústredného výboru Komunistickej strany Československa, ale aj ďalšie činnosti v prospech Ministerstva vnútra.

Vrtuľníky a lietadlá

V päťdesiatych a šesťdesiatych rokoch boli používané niektoré povojnové lietadlá a tiež dosluhujúce vrtuľníky Mil Mi-1 a Mil Mi-4. Letecký oddiel Ministerstva vnútra nemal dostatok výkonnej leteckej techniky pre plnenie pohotovostných úloh, preto Ministerstvo vnútra zmodernizovalo od začiatku sedemdesiatych rokov letecký park. Od roku 1970 sa tak v leteckom parku Leteckého oddielu Ministerstva vnútra objavovali sovietskej vrtuľníky Mil Mi-2 a Mil Mi-8 a lietadlá Jakovlev Jak-40, Iľjušin Il-62 a Tupolev Tu-134.